3.  การประกอบธุรกิจของแต่ละสายผลิตภัณฑ์

  (1) ลักษณะผลิตภัณฑ์หรือบริการ

บริษัท ทิปโก้แอสฟัลท์ จำกัด (มหาชน) ก่อตั้งขึ้นเพื่อผลิตและจำหน่ายยางแอสฟัลต์อิมัลชัน (
ยางมะตอยน้ำ ) ยางโพลีเมอร์มอดิฟายด์แอสฟัลต์ ยางแอสฟัลต์ซีเมนต์ ยางคัตแบคแอสฟัลต์
ยางมะตอยผสมสำเร็จ และวัสดุยารอยต่อคอนกรีต
สำหรับใช้ในงานสร้างทางและซ่อมบำรุงผิวทางหลวงและผิวจราจรต่าง ๆ

1. ลักษณะผลิตภัณฑ์ที่บริษัทฯผลิต

1.1 แอสฟัลต์อิมัลชัน (Asphalt Emulsion)
เป็นผลิตภัณฑ์ที่บริษัทฯเป็นผู้ผลิตและจำหน่ายโดยแบ่งออกเป็น 3 ประเภท คือ

ประเภทแยกตัวเร็ว ( Rapid Setting ) เหมาะสำหรับงานฉาบผิวทางประเภท Single และ 

  Double Surface Treatment

ข. ประเภทแยกตัวปานกลาง ( Medium Setting ) เหมาะสำหรับงานซ่อมสร้างถนนประเภท
Cold Mix overlay และ Patching

  ค. ประเภทแยกตัวช้า ( Slow Setting ) เหมาะสำหรับงานไพร์มโคท
  และงานฉาบผิวทางประเภท Slurry Seal และ Cape Seal

แอสฟัลต์อิมัลชัน เป็นส่วนผสมระหว่างแอสฟัลต์ซีเมนต์ สารเคมีและน้ำ
ดังนั้นจึงมีคุณสมบัติเหมือนแอสฟัลต์ซีเมนต์ ทั้งนี้ มีเพียงวิธีการใช้งานเท่านั้นที่แตกต่างกัน

1.2 ยางมะตอยคัตแบค (Cutback Asphalt) เป็นส่วนผสมระหว่างแอสฟัลต์ซีเมนต์กับสารละลาย
(Petroleum Solvents) สำหรับงานไพร์มโคท (Prime Coat ) ปัจจุบันได้รับความนิยมน้อยลง
เนื่องจากมีราคาแพงกว่ายางมะตอยชนิดอื่น และทำให้เกิดมลภาวะทางอากาศ

1.3 ยางมะตอยผสมสำเร็จ (Premix) เป็นผลิตภัณฑ์สำเร็จรูปบรรจุถุงขายโดยบริษัทใช้ชื่อว่า
“TIPCO PREMIX” ผลิตภัณฑ์นี้เป็นส่วนผสมระหว่างหินที่ผ่านการคัดขนาดกับแอสฟัลต์อิมัลชัน
ทำให้เหมาะสำหรับนำไปใช้งานในการซ่อมแซมหลุมและรอยแตกของพื้นผิวถนนเดิมที่ราดแอสฟัลต์
หรือผิวทางที่ทำด้วยคอนกรีต ถนนเล็ก ๆ เช่น ในหมู่บ้านได้สะดวกและรวดเร็วมากขึ้น

4.  Tipco Joint Sealer และ Tipco Joint Primer
    เป็นยางมะตอยผสมมวลสารที่มีคุณสมบัติทนต่อสภาวะอากาศร้อนจัดและเย็นจัด
    มีความยืดหยุ่นตัวสูง สามารถเกาะติดรอยต่อได้อย่างเหนียวแน่น
    ใช้หยอดรอยต่อระหว่างช่วงถนนคอนกรีต โดยการทา Joint Primer
    ลงบนรอยต่อก่อนแล้วค่อยทา Joint Sealer ทับอีกครั้ง

4.  Polymer Modified Asphalt (PMA) เป็นส่วนผสมของสารประกอบ Polymer
    กับแอสฟัลต์ซีเมนต์ มีคุณสมบัติที่ยืดหยุ่นมากกว่าแอสฟัลต์ซีเมนต์ และเมื่อใช้ทำผิวถนนแล้ว
    ทำให้ถนนมีอายุการใช้งานที่ยาวนานกว่าเมื่อเปรียบเทียบกับการใช้แอสฟัลต์ซีเมนต์ธรรมดา

    2. ผลิตภัณฑ์ที่บริษัทฯเป็นผู้จำหน่าย

1.  แอสฟัลต์ซีเมนต์ (Asphalt Cement)
    เป็นยางแอสฟัลต์ที่บริษัทฯผลิตสั่งซื้อจากทั้งในและต่างประเทศเพื่อนำมาใช้ในกระบวนการผลิต
    และจำหน่ายให้กับลูกค้า

2.  บริษัทฯเป็นผู้จำหน่ายน้ำมันดีเซลหมุนเร็ว และน้ำมันเตา

3. การบริการอื่น ๆ

บริษัทฯ สามารถรับตรวจสอบคุณภาพของผลิตภัณฑ์ตัวอย่างของผู้ใช้บริการภายนอก
ตามระบบการจัดการห้องปฏิบัติการ มอก. 1300 (GUIDE 25)

ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

(1) บัตรส่งเสริมการลงทุน บริษัทฯ และบริษัทย่อยได้รับการส่งเสริมการลงทุนจาก
สำนักงานคณะกรรมการส่งเสริมการลงทุน
โดยได้รับการส่งเสริมการลงทุนในกิจการผลิตยางมะตอยน้ำ (Bitumen Emulsion) ประเภท
3.4 การผลิตผลิตภัณฑ์เคมีจากปิโตรเลียม, ผลิต MODIFIED ASPHALT ประเภท 3.4
การผลิตผลิตภัณฑ์เคมีจากปิโตรเลียม และผลิตยางมะตอยแปลงสภาพ ประเภท 6.21
การผลิตยางมะตอย ซึ่งสาระสำคัญเกี่ยวกับสิทธิประโยชน์และเงื่อนไขของบัตรส่งเสริมการลงทุน
มีรายละเอียดดังนี้

โรงงานที่ได้รับบัตรส่งเสริมการลงทุน

1. โรงงานนครราชสีมา ได้รับบัตรส่งเสริมการลงทุนเลขที่1127/2534 ลว. 22 ส.ค. 34
กำลังการผลิต AE 64,000 ตัน เลขที่ 4111/2536(5-1127/2534) ลว. 27 ม.ค. 36
กำลังการผลิต AE 64,000 ตัน เลขที่ 1070/2536 ลว. 10 มิ.ย. 36 กำลังการผลิต PMA
60,000 ตัน เลขที่ 1072/2536 ลว. 10 มิ.ย. 36 กำลังการผลิต PMA 60,000 ตัน และ
เลขที่ 1066/2543 ลว. 18 ก.พ. 43 กำลังการผลิต AE 120,000 ตัน

2. โรงงานพิษณุโลก ได้รับบัตรส่งเสริมการลงทุนเลขที่ 4275/2536 (6-1127/2534) ลว. 25
ก.พ. 36 กำลังการผลิต AE 64,000 ตัน เลขที่ 1069/2536 ลว.10 มิ.ย. 36 กำลังการผลิต
PMA 40,000 ตัน และ เลขที่ 1313/2540 ลว. 21 พ.ค. 40 กำลังการผลิต AE 250,000 ตัน
Cutback 20,000 ตัน PMA 100,000 ตัน PREMIX 200,000 ตัน

3. โรงงงานเพชรบุรี ได้รับบัตรส่งเสริมการลงทุน เลขที่ 1314/2540 ลว. 21 พ.ค. 40
กำลังการผลิต AE 200,000 ตัน Cutback 20,000 ตัน PMA 100,000 ตัน PREMIX 200,000
ตัน

4. โรงงานสุราษฎร์ธานี ได้รับบัตรส่งเสริมการลงทุน เลขที่ 1434/2539 ลว. 18 มิ.ย. 39
กำลังการผลิต AE 64,000 ตัน เลขที่ 1758/2539 ลว. 21 พ.ย. 39 กำลังการผลิต PMA
40,000 ตัน และ เลขที่ 1272/อ./2541ลว. 13 มิ.ย. 41 กำลังการผลิต AE 200,000 ตัน
Cutback 20,000 ตัน AC 60/70 700,000 ตัน PMA 100,000 ตัน PREMIX 200,000 ตัน

สิทธิประโยชน์และเงื่อนไขที่สำคัญ

1.  เครื่องจักร ได้รับการยกเว้นอากรขาเข้า

2.  ยกเว้นภาษีเงินได้นิติบุคคลเป็นเวลา 8 ปี

3.  ได้รับลดหย่อนภาษีการค้าสำหรับการขายผลิตภัณฑ์ ร้อยละ 90 ของอัตรา

4.  ให้หักค่าขนส่ง ค่าไฟฟ้า ค่าประปา สองเท่าของค่าใช้จ่าย เป็นเวลา 10 ปี

5.  ให้หักเงินลงทุนในการติดตั้งหรือก่อสร้างสิ่งอำนวยความสะดวก ร้อยละ 25 ของเงินลงทุน
    นอกเหนือจากหักค่าเสื่อมราคาตามปกติ

6.  ยกเว้นอากรขาเข้าสำหรับวัตถุดิบและวัสดุจำเป็นที่ต้องนำเข้าจากต่างประเทศเพื่อส่งออกไปเป็นเวลา
    5 ปี

7.  ให้หักเงินได้พึงประเมินร้อยละ 5 ของรายได้ที่เพิ่มขึ้นจากปีก่อนจากการส่งออกเป็นเวลา 10
    ปี

(2) สิทธิอื่น

- ไม่มี -

(3 ) ข้อจำกัดในการประกอบธุรกิจ

การจำหน่ายยางแอสฟัลต์ให้กับลูกค้าหน่วยราชการ ต้องดำเนินการภายใต้ระเบียบ คำสั่ง
ของทางราชการดังต่อไปนี้ :-

1.  ระเบียบสำนักนายกรัฐมนตรีว่าด้วยการพัสดุ พ.ศ. 2535 (ฉบับที่ 2) พ.ศ. 2538
    (ฉบับที่ 3) พ.ศ. 2539 และ (ฉบับที่ 4) พ.ศ. 2541

2.  ผลิตภัณฑ์ของบริษัทฯ ต้องได้รับอนุญาตให้แสดงเครื่องหมายมาตรฐานผลิตภัณฑ์อุตสาหกรรม
    กระทรวงอุตสาหกรรม

3.  บริษัทฯ ต้องได้รับการรับรองระบบงานคุณภาพ มอก. ISO 9000 โดยกระทรวงอุตสาหกรรม

4.  กรณีที่จำหน่ายยางแอสฟัลต์ให้กับส่วนราชการต่างๆ บริษัทฯ
    ต้องปฏิบัติตามระเบียบและคำสั่งของส่วนราชการที่เกี่ยวข้อง

(2) การตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์หรือบริการที่สำคัญ

กลยุทธ์ในการแข่งขัน

บริษัทดำเนินธุรกิจผลิตและจำหน่ายผลิตภัณฑ์แอสฟัลต์เพื่อใช้ในงานก่อสร้างและบำรุงผิวทางตลอดเวลากว่า
20 ปี บริษัทฯ ได้ให้ความสำคัญอย่างยิ่งต่อการผลิตผลิตภัณฑ์ที่มีคุณภาพ
และการให้บริการอย่างมีประสิทธิภาพ
โรงงานที่ตั้งอยู่ทั่วทุกภูมิภาคของประเทศทำให้สามารถให้บริการแก่ลูกค้าได้อย่างรวดเร็ว
ทั้งนี้บริษัทฯได้จัดเตรียมรถบรรทุกเพื่อใช้ในการขนส่งยางมะตอยให้กับลูกค้ามากกว่า 500 คัน
มีเรือบรรทุกยางแอสฟัลต์ จำนวน 5 ลำ ไว้คอยบริการอยู่ตลอดเวลา การรับคำสั่งซื้อจากลูกค้า
การจัดส่ง ควบคุมด้วยระบบคอมพิวเตอร์ IBM AS400
เชื่อมโยงข้อมูลผ่านเครือข่ายสัญญาณดาวเทียม
ทำให้การติดต่อประสานงานกับลูกค้าเป็นไปด้วยความถูกต้อง แม่นยำ และรวดเร็ว
มีระบบงานที่ทันสมัย ดำเนินการผลิตตามมาตรฐานสากลของ The American Society for
Testing and Materials ( ASTM ), The American Association of State
Highways and Transportation Officials ( AASHTO ) บริษัทฯใช้ความรู้ทางเทคนิค
(Technical Know-how) ที่ทันสมัยจากต่างประเทศ และการควบคุมคุณภาพผลิตภัณฑ์ของบริษัทฯ
ผ่านกระบวนการควบคุมคุณภาพทุกขั้นตอน นับตั้งแต่การผลิต
การคัดเลือกคุณภาพของวัตถุดิบที่จะนำมาใช้ การตรวจสอบด้วยเครื่องมือที่ทันสมัย
ภายในห้องปฏิบัติการทดลอง
ตลอดจนการควบคุมคุณภาพระหว่างการจัดส่งไปยังลูกค้าโดยการผนึกด้วยซีลครั่ง ซีลพลาสติก
และซีลฝา เพื่อประกันว่า สินค้าจะถึงมือลูกค้าอย่างถูกต้องครบถ้วนทั้งปริมาณ และคุณภาพ
ปราศจากการปลอมปน สามารถตรวจสอบได้ มีการวิเคราะห์ปรับปรุงคุณภาพของแอสฟัลต์ชนิดต่าง ๆ
ให้พัฒนาอยู่เสมอ โดยได้รับการช่วยเหลือจากผู้เชี่ยวชาญต่างประเทศ

บริษัทฯ เป็นผู้ผลิตยางมะตอยน้ำรายแรกของประเทศไทย ที่ได้รับการรับรองระบบคุณภาพ
มอก./ISO 9002 จากสำนักงานมาตรฐานผลิตภัณฑ์อุตสาหกรรม กระทรวงอุตสาหกรรม
นอกจากนี้บริษัทฯ ยังได้นำระบบการจัดการสิ่งแวดล้อม ISO 14000 และระบบคุณภาพห้องปฏิบัติการ
GUIDE 25 มาเป็นอีกมาตรฐานหนึ่งในการบริหารงาน

การแข่งขันด้านราคาบริษัทกำหนดส่วนลดให้กับลูกค้าแต่ละราย
โดยพิจารณาจากราคาที่คู่แข่งขันเสนอให้กับลูกค้า ประวัติการชำระหนี้ของลูกค้า
ปริมาณการสั่งซื้อของลูกค้า และระยะเวลาที่เป็นลูกค้าของบริษัทฯ

ลักษณะลูกค้า กลุ่มลูกค้าเป้าหมาย การจำหน่ายและช่องทางการจำหน่าย

โรงงานแต่ละแห่งของบริษัทฯมีคลังบรรจุสินค้าไว้คอยบริการลูกค้าตลอดเวลา ดังนั้นจึงมั่นใจได้ว่า
ลูกค้าจะได้รับสินค้าอย่างต่อเนื่องไม่ขาดแคลน และมีมาตรการ การควบคุม การบรรจุ
และการจัดส่งสินค้าที่รัดกุมได้มาตรฐาน

บริษัทฯจำหน่ายยางแอสฟัลต์อิมัลชันและแอสฟัลต์ซีเมนต์เป็นผลิตภัณฑ์หลัก
ส่วนแอสฟัลต์ประเภทอื่นมีจำหน่ายในสัดส่วนน้อยกว่า กลุ่มลูกค้าของบริษัทฯ ได้แก่ :-

1. หน่วยงานราชการ : เป็นสัดส่วนประมาณร้อยละ 3 ของลูกค้าทั้งหมดของบริษัทฯ
โดยหน่วยราชการดังกล่าว จะเป็นหน่วยงานที่รับผิดชอบในด้านการสร้างและซ่อมบำรุงทางโดยตรง
ซึ่งจะซื้อยางแอสฟัลต์ ไปดำเนินการเอง เช่น กรมทางหลวง สำนักงานเร่งรัดพัฒนาชนบท ( รพช.
) กรมชลประทาน กรมโยธาธิการ เป็นต้น โดยทางบริษัทฯ
จะเข้าร่วมประมูลงานเพื่อจำหน่ายผลิตภัณฑ์ยางแก่ส่วนราชการเหล่านี้โดยตรง

2. เอกชน : คิดเป็นประมาณร้อยละ 71 ของลูกค้าทั้งหมดของบริษัทได้แก่
ผู้รับเหมาสร้างทางจะซื้อยางแอสฟัลต์ไป
เพื่อรับจ้างสร้างทางและซ่อมบำรุงผิวทางให้กับหน่วยราชการตามข้อ 1. อีกทอดหนึ่ง
ลูกค้าภาคเอกชนนี้ไม่มีการทำสัญญาซื้อขายระหว่างกันกับบริษัท
แต่ส่วนใหญ่จะเป็นลูกค้าประจำของบริษัทฯ เนื่องจากความสัมพันธ์อันดีระหว่างกัน
และลูกค้าเชื่อถือในมาตรฐานของผลิตภัณฑ์ของบริษัทฯ

3. ลูกค้าต่างประเทศ : คิดเป็นประมาณร้อยละ 26 ของลูกค้าทั้งหมดของบริษัท ได้แก่
ลูกค้าในสาธารณรัฐประชาชนจีน และแถบอินโดจีน

สภาพการแข่งขันภายในอุตสาหกรรม

อุตสาหกรรมการผลิตยางมะตอยเป็นอุตสาหกรรมที่มีผู้ผลิตน้อยราย
การแข่งขันจึงอยู่ในวงแคบไม่รุนแรง บริษัทฯ
มีการวางแผนกลยุทธ์ในการแข่งขันให้สอดคล้องกับภาวะอุตสาหกรรม
และเพื่อรักษาส่วนแบ่งการตลาดของบริษัทฯ
ไว้โดยเน้นที่จุดจัดจำหน่ายที่สามารถครอบคลุมลูกค้าทั่วประเทศ การให้บริการแก่ลูกค้าอย่างรวดเร็ว
การพัฒนาผลิตภัณฑ์เพื่อให้เกิดมูลค่าเพิ่ม อีกทั้งการให้คำปรึกษาและการบริการหลังการขาย

สถานภาพและศักยภาพในการแข่งขัน

อุตสาหกรรมการผลิตยางมะตอยเป็นอุตสาหกรรมที่มีผู้ผลิตน้อยราย
การแข่งขันจึงอยู่ในวงแคบไม่รุนแรง บริษัทฯ
มีการวางแผนกลยุทธ์ในการแข่งขันให้สอดคล้องกับภาวะอุตสาหกรรม
และเพื่อรักษาส่วนแบ่งการตลาดของบริษัทฯ
ไว้โดยเน้นที่จุดจัดจำหน่ายที่สามารถครอบคลุมลูกค้าทั่วประเทศ การให้บริการแก่ลูกค้าอย่างรวดเร็ว
การพัฒนาผลิตภัณฑ์เพื่อให้เกิดมูลค่าเพิ่ม อีกทั้งการให้คำปรึกษาและการบริการหลังการขาย

จำนวนคู่แข่งขันมีอยู่ 4 ราย ดังนี้ :-

1.  บริษัท เอสโซ่ (ประเทศไทย) จำกัด (มหาชน)

2.  บริษัท เชลล์แห่งประเทศไทย จำกัด

3.  บริษัท น้ำมันคาลเท็กซ์ จำกัด

4.  บริษัท สตาร์ปิโตรเลียมรีไฟน์นิ่ง จำกัด

  แนวโน้มภาวะอุตสาหกรรม และสภาพการแข่งขันในอนาคต

ธุรกิจยางมะตอยเป็นธุรกิจที่ขึ้นอยู่กับงบประมาณของภาครัฐบาลเป็นหลัก
การประเมินถึงขนาดของธุรกิจเป็นเรื่องที่ทำได้ยาก
แต่เมื่อพิจารณาถึงแนวโน้มการเจริญเติบโตพอจะพิจารณาได้จากแผนพัฒนาเศรษฐกิจและสังคมแห่งชาติที่ยังคงเน้นการพัฒนาสาธารณูปโภคพื้นฐาน
(Infrastructure) รวมทั้งการเจริญเติบโตของเศรษฐกิจในแถบอินโดจีนและในประเทศจีน
ดังนั้นการมองอุตสาหกรรมยางมะตอยในอนาคตจะต้องมองถึงการส่งออกด้วย
ซึ่งบริษัทฯได้เตรียมรองรับการเจริญเติบโตและพัฒนาของอุตสาหกรรมยางมะตอยไว้ โดยบริษัทฯ
มีเรือบรรทุกยางมะตอย เพื่อขนส่งยางมะตอยทั้งในและต่างประเทศ

  (3) การจัดหาผลิตภัณฑ์หรือบริการ

บริษัทฯ มีโรงงานและคลัง 6 แห่ง โดยตั้งอยู่ทั่วทุกภูมิภาคของประเทศ ดังนี้

โรงงานนครราชสีมา : 259 ซอย รพช.12032 ถนนมิตรภาพ ตำบลนากลาง อำเภอสูงเนิน

จังหวัดนครราชสีมา 30380

โทรศัพท์ (044) 335495-9

โทรสาร (044) 335495-9 ต่อ 5350

โรงงานพิษณุโลก : 271 หมู่ที่ 15 บ้านวังกุ่ม อำเภอบางระกำ จังหวัดพิษณุโลก 65140

โทรศัพท์ (055) 371461, 371581-3

โทรสาร (055) 371462

โรงงานพระประแดง : 61 หมู่ที่ 5 ถนนสุขสวัสดิ์ ตำบลบางจาก อำเภอพระประแดง

(คลังยางแอสฟัลต์ซีเมนต์- จังหวัดสมุทรปราการ 10130

และน้ำมัน) โทรศัพท์ 4630169-76, 8175111-6

โทรสาร 8175117-8

โรงงานเพชรบุรี : 90 หมู่ที่ 5 ตำบลหนองชุมพลเหนือ อำเภอเขาย้อย จังหวัดเพชรบุรี 76140

โทร.01-2117564

โรงงานท่าจีน : 100/149 หมู่ที่ 1 ตำบลท่าจีน อำเภอเมือง จังหวัดสมุทรสาคร

(คลังน้ำมัน) 74000

โทรศัพท์ (034) 820970

โทรสาร (034) 820970

โรงงานสุราษฎร์ธานี : 139/5 หมู่ 3 ต.ท่าโรงช้าง อ.พุนพิน จ.สุราษฎร์ธานี 84130

(บ.สุราษฎร์บิทูเมน) โทรศัพท์ (077) 357214-6

โทรสาร (077) 357217

  กำลังการผลิตรวม

ตามบัตรส่งเสริมการลงทุน

+-----------------------------------------------+----------------------+
| ผลิตภัณฑ์                                        | กำลังการผลิต           |
+-----------------------------------------------+----------------------+
| แอสฟัลต์อิมัลชัน/ ยางคัตแบกแอสฟัลต์                   | 1,026,000            |
+-----------------------------------------------+----------------------+
| TIPCO PREMIX                                  | 600,000              |
+-----------------------------------------------+----------------------+
| ยางโพลีเมอร์มอดิฟายด์แอสฟัลต์                       | 500,000              |
+-----------------------------------------------+----------------------+
| แอสฟัลต์ซีเมนต์ 60/70                             | 700,000              |
+-----------------------------------------------+----------------------+

กำลังการผลิตรวมของบริษัท สุราษฎร์บิทูเมน จำกัด

นโยบายการผลิตที่สำคัญ

บริษัทฯ สามารถผลิตได้ถึงวันละ 3 กะ แต่เนื่องจากการผลิตของบริษัทฯ ขึ้นอยู่กับปริมาณการขาย
ไม่ใช่การผลิตเพื่อเป็นสินค้าคงคลัง
ดังนั้นจำนวนกะที่ผลิตจริงจึงเปลี่ยนแปลงไปตามปริมาณการขายในแต่ละช่วง
โดยปกติจะเดินเครื่องจักรการผลิตเพียง 1 กะ

การจัดหาวัตถุดิบ หรือผลิตภัณฑ์เพื่อจำหน่ายและผู้จำหน่ายวัตถุดิบ ( Supplier )

ประเภทและแหล่งที่มาของวัตถุดิบที่สำคัญ

วัตถุดิบหลักและการสั่งซื้อ

  1. แอสฟัลต์ซีเมนต์

แอสฟัลต์ซีเมนต์เป็นผลิตภัณฑ์พลอยได้จากกระบวนการกลั่นน้ำมัน
และกระบวนการผลิตน้ำมันหล่อลื่นพื้นฐาน
บริษัทฯใช้แอสฟัลต์ซีเมนต์เป็นวัตถุดิบหลักในการผลิตแอสฟัลต์อิมัลชัน ยางมะตอยคัตแบค
ยางมะตอยผสมสำเร็จ และ PMA ในอดีตประเทศไทยมีผู้ผลิตแอสฟัลต์ซีเมนต์น้อยราย
ทำให้ปริมาณการผลิตไม่เพียงพอต่อความต้องการใช้ภายในประเทศ จึงต้องนำเข้าจากต่างประเทศ
อย่างไรก็ตาม ในปี 2540 บริษัท อุตสาหกรรมปิโตรเคมีกัลไทย จำกัด (มหาชน)
โรงผลิตน้ำมันหล่อลื่นพื้นฐานของบริษัท ไทยลู้บเบส จำกัด (มหาชน) และโรงกลั่นน้ำมันของบริษัท
สตาร์ปิโตรเลียม รีไฟน์นิ่ง จำกัด เริ่มทำการผลิต
ส่งผลให้ปริมาณการผลิตแอสฟัลต์ซีเมนต์ภายในประเทศมากขึ้นบริษัทฯจึงลดการนำเข้าแอสฟัลต์ซีเมนต์ลง
และหันมาซื้อแอสฟัลต์ซีเมนต์ จากภายในประเทศแทน

2. สารเคมี

สารเคมีที่บริษัทฯใช้ในการผลิตจะทำการนำเข้าจากต่างประเทศประมาณร้อยละ 60
ที่เหลือจะสั่งซื้อจากผู้ผลิตภายในประเทศ สารเคมีดังกล่าวแบ่งได้เป็น 2 ประเภท คือ

2.1 Solvent : ราคาจะแปรเปลี่ยนไปตามระดับราคาน้ำมัน
โดยจะซื้อจากผู้ผลิตภายในประเทศและไม่มีปัญหาเรื่องการขาดแคลนเนื่องจากเป็นวัตถุดิบที่หาซื้อได้ง่าย

2.2 Emulsifiers : เป็นสารเคมีหลายชนิดซึ่งอาจจะสั่งซื้อจากผู้ผลิตต่างประเทศหลายราย
โดยผ่านตัวแทนจำหน่ายหรือสั่งซื้อภายในประเทศซึ่งระดับราคาของ Emulsifiers ค่อนข้างคงที่

สภาพปัญหาของวัตถุดิบ

วัตถุดิบหลักของบริษัทฯ คือ แอสฟัลต์ซีเมนต์
ซึ่งเป็นวัสดุที่มีความหนืดสูงที่อุณหภูมิปกติและมีลักษณะเป็นของเหลวที่มีอุณหภูมิสูง
ดังนั้นปัญหาเกี่ยวกับวัตถุดิบจึงเป็นเรื่องในการเก็บรักษาและการขนย้ายที่จะต้องรักษาอุณหภูมิให้สูงอยู่ตลอดเวลา
เพื่อให้สามารถนำไปใช้ในการผลิตได้ ซึ่งบริษัทฯ
ได้สร้างถังเก็บสำรองที่มีระบบการให้ความร้อนและรถขนส่งที่มีท่อเผาไว้อย่างเพียงพอ

สาระสำคัญของการซื้อวัตถุดิบ

ทำสัญญาซื้อขายแอสฟัลต์ซีเมนต์จากบริษัท อุตสาหกรรมปิโตรเคมีกัลไทย จำกัด (มหาชน)
มีกำหนดระยะเวลา 10 ปี จำนวนประมาณ 380,000 ตันต่อปี ราคาซื้อขายเป็นไปตามราคาตลาด
โดยเริ่มซื้อขายครั้งแรกเมื่อประมาณกลางปี 2540 และได้มีการซื้อขายจากแหล่งอื่นๆ
เป็นครั้งคราวด้วยทั้งจากภายในประเทศและต่างประเทศ
เพื่อประสิทธิภาพในการควบคุมต้นทุนวัตถุดิบ

วัตถุดิบและผู้จำหน่ายวัตถุดิบ

สัดส่วนการสั่งซื้อแอสฟัลต์ซีเมนต์ในปี 2543 ซื้อในประเทศ 95.42% และซื้อต่างประเทศ 4.58%

  จำนวนผู้จำหน่ายวัตถุดิบที่สำคัญที่บริษัทฯ จัดหาและจัดซื้ออยู่มีดังนี้

ยางมะตอย 10 ราย

  โซลเวนท์ 4 ราย

  สารเคมีอื่น 15 ราย

  น้ำมัน 19 ราย

ผลกระทบต่อสิ่งแวดล้อม

กระบวนการผลิตของบริษัทฯ ไม่ก่อให้เกิดผลกระทบต่อสิ่งแวดล้อม
เนื่องจากสามารถนำวัตถุดิบเหลือใช้และน้ำเสียกลับเข้าไปใช้ในกระบวนการผลิตได้อีก
ดังนั้นน้ำทิ้งที่ระบายออกจากโรงงานจึงเป็นเพียงน้ำที่เกิดจากการใช้ในการอุปโภคเท่านั้น
และบริษัทฯยังกำลังดำเนินการในการนำระบบ ISO 14000 มาใช้
เพื่อเป็นการสร้างความมั่นใจในกระบวนการผลิตของบริษัทฯ
และมีส่วนร่วมในการช่วยเหลือสังคมในการอนุรักษ์สิ่งแวดล้อมของประเทศ
บริษัทฯไม่มีประวัติการกระทำความผิดเกี่ยวกับกฎหมายว่าด้วยเรื่องสิ่งแวดล้อม

  (4) งานที่ยังไม่ส่งมอบ

ไม่มี